14. ΑΝΑΓΚ. ΝΟΜΟΣ υπ’ αριθ. 2215 της 13/16 Φεβρ. 1940 (ΦΕΚ Α΄ 62) Περί προσθήκης διάταξεών τινων εις τον Νόμον 4442 «περί στρατιωτικών και ναυτικών εισφορών και ναυλώσεων». Άρθρ.1.-Εις τους νομείς ή κατόχους ακινήτων ανηκόντων κατά κυριότητα ή νομικήν νομήν εις το Δημόσιον ή το παλαιόν Εκκλησιαστικόν Ταμείον ή εις σχολαζούσας κληρονομίας ή εγκαταλελειμμένων υπό των ιδιοκτητών των τότε μόνον οφείλεται αποζημίωσις εξ επιτάξεως, όταν οι αιτούντες ευρίσκονται εν τη χρήσει αυτών συνεπεία μήπω ληξάσης μετά του Δημοσίου συμβάσεως και μέχρι λήξεως ταύτης. Άρθρ.2.-(Προστίθεται παρ. 2 εις το άρθρ. 37 Νόμ. 4442/29). Άρθρ.3.-Γνωστοποιουμένου υπό του Υπουργείου των Οικονομικών (Διευθύνσεως Δημοσίων Κτημάτων) εις τον Πρόεδρον του Δικαστηρίου ή τον κατά το άρθρ. 38 του Νόμ. 4442/1929 Εισηγητήν ότι το επιταχθέν ακίνητον υπάγεται εις τινα των κατά το άρθρ. 1 του παρόντος Νόμου περιπτώσεων, το διοικητικόν Δικαστήριον οφείλει να ορίση την οφειλομένην αποζημίωσιν άνευ αναγνωρίσεως δικαιούχου, παραπεμπομένης της περί τούτου αξιώσεως εις τα τακτικά Δικαστήρια. Άρθρ.4.-1(Αντικαθίστανται τα εδάφ. β΄ και δ΄ της δια του Α.Ν. 1201/1938 προστεθείσης παρ. 3 εις το άρθρ. 68 του Νόμ. 4442/29). 2.Εν αμφισβητήσει της ιδιότητος ακινήτου τινός ως υπαγομένου ή μη εις τινα των κατά το άρθρ. 1 του παρόντος Νόμου κατηγοριών η κατά το εδάφ. δ΄ της παρ. 3 του άρθρ. 68 του Νόμ. 4442, ως τούτο τροποποιείται δια της προηγουμένης παραγράφου του παρόντος άρθρου, απόφασις του Ειρηνοδίκου ή του Προέδρου των Πρωτοδικών δεν αποστερεί τα διάδικα μέρη της επιδιώξεως των δικαίων των δια τακτικής αναγνωριστικής αγωγής κατά την συνήθη διαδικασίαν και αρμοδιότητα. Άρθρ.5.-(Μεταβατική διάταξις). Άρθρ.6.-1.Καταλήψεις ακινήτων υπό Στρατιωτικών ή Ναυτικών Αρχών, δι’ ας δεν ετηρήθησαν αι κατά τον Κώδικα «περί Στρατιωτικών και Ναυτικών εισφορών και ναυλώσεων» διατυπώσεις, δεν θεωρούνται επιτάξεις εν τη εννοία του άρθρ. 2 του Νόμ. 4442/1929, το δε κατά τον Νόμον τούτον διοικητικόν δικαστήριον στερείται δικαιοδοσίας προς εκδίκασιν τοιούτων περιπτώσεων υπαγομένων εις τα τακτικά δικαστήρια κατά τας κοινάς διατάξεις. 2.Αποφάσεις διοικητικών δικαστηρίων Στρατιωτικών Επιτάξεων αντιθέτως προς τα εν τη προηγουμένη παραγράφω κρίνασαι, υπόκεινται εντός προθεσμίας έξ μηνών από της δημοσιεύσεως του παρόντος Νόμου, και αν έτι εξετελέσθησαν, εις αναθεώρησιν αιτήσει του Δημοσίου, ασκουμένην δια καταθέσεως ενώπιον του Πρωτοδικείου της τοποθεσίας του ακινήτου, όπερ αποφαίνεται περί του δικαιώματος ή μη προς αποζημίωσιν και του δικαιούχου αυτής. 